Sikloon Idai: Minstens 24 dood, 40 vermis in ZimIdai oor sentraal Mosambiek om 10:00 op 15 Maart 2019 (Foto: Eumetsat via SA Weerdiens) Minstens 43 persone is in die ooste van Zimbabwe en sentraal Mosambiek dood ná die tropiese sikloon Idai die gebied Vrydagaand en Saterdagoggend getref het. Minstens 24 persone is in die ooste van Zimbabwe, in Chimanimani, dood weens oorstromings. Ongeveer 40 persone word in die land vermis, het die ministerie van inligting Saterdag op Twitter bevestig. Verskeie huise en strate is oorstroom. Reddingsdienste probeer Chimanimani naby die Mosambiekse grens bereik, maar word vertraag omdat brûe meegesleur is in die vloedwater. Minstens 19 persone is dood toe Idai sentraal Mosambiek Vrydagaand getref het met windsterkte van tot 160 km/h. Ongeveer 70 persone is ernstig beseer, het die goewerneur van die betrokke provinsie Sofala, Albert Mondlane, Saterdag aan ŉ radiostasie gesê. Die storm het direk oor Beira beweeg waar 500 000 inwoners bly en kragtoevoer en kommunikasiekanale is afgesny. Dit is nog nie duidelik hoeveel skade die storm veroorsaak het nie. Reddingsorganisasies is besorg dat tienduisende persone haweloos gelaat kan wees ná die storm. Meer as 50 persone is in Malawi dood. Die sikloon beweeg steeds oor Zimbabwe maar is besig om sterkte te verloor.